ТIехьа-ирзера Тутаран некъен нах а бара хIайт-аьлла тохабелла. Юьртахь долчу гIуллакхна катухуш, тIаккха, меттиг баьл-баьллачу хенахь, Уьди-гIала ирзошка дIабоьлхий, цигахь куьгIуттуш, шайн ма-хуьллу цIинбала, нахах тарбала гIерташ, сацам-тем боцуш, хьийзара уьш. Олуш ма-хиллара, аганара мел доьссина бер а хуьлура юххедоккхий. Сибрено къиза кадиттина, нохчийн къам жимделлера, белхан куьйгаш ца тоьура. Ткъа дан дезарг, дагардина цаваллал, дукха дара. Иштта, муха дели а ца хууш, масех шо дIаделира цIа дирзинчул тIаьхьа. Керлачу дахаран новкъахь дIашаръелира ТIехьа-ирзе а. Пачхьалкхан белхан меттигаш кIезиг яра, цундела даьхни кхабар а, латта лелор а дара, коьртачу декъана, адамашна рицкъ латториг. Етт-бежана а кхобуш, кхоь-хьаьжкIа а, гIабакх-картол а юьйш, тоъал шайн амал беш, когахIиттира нах. Амма чIогIа къахьоьгура. Кегийчу берашна а дазделлера белхан дукъ. Йоькханечу дийнахь, са мел го, мукъа ца дуьтура бераш: асарахь я жехь-бежехь хуьлура. Амма йочане де, самукъане де хуьлий, дIахIуттура берашна. Буьйсанна самаваьлча я Iуьйранна гIаьттича, арахь тIедогIу догIа хааделча, берийн долу самукъа дийцина вер а вацара. СадаIа а, ловза а хьогий хуьлура безачу балхо хIиттийна бераш.